《雨后延缘长河旋跸清禁观农有喜斐然成章》
清代·弘历

香山夜雨达明发，驾言清跸旋彤阙。文侯策骑会虞人，况有明纶肃朝谒。

肩舆诘且下山蹊，平原雨足致泞泥。彼人子也劳何为，停舆命易我马骑。

我马紫骝安且速，滑刺泥行俨平陆。辛苦应教怀仆夫，富贵何须傲黄屋。

跋涉曾无十里遥，兰舟舣待长春桥。顺流扬帆岂不逸，我欲因之聊习劳。

习劳未比农劳最，麦畴黍町延一带。今岁雨晴幸时若，未至西成敢即快。

长河来往已多年，几经欣戚缘农田。荷锄者叟鳞塍边，尔我同为未息肩。